Lifosa

AB „Lifosa” – Kėdainiuose veikianti viena didžiausių ir moderniausių Europoje trąšų gamybos bendrovių. Įmonė daugiausiai gamina fosfatines trąšas, skirtas dirvai praturtinti ir jos derlingumui didinti.

Istorija 

1963 m. sausio 18 d. pradėjo veikti pirmoji, 100 tūkst. tonų per metus pagaminanti sieros rūgšties gamybos linija. Ši data laikoma oficialia įmonės gamybinės veiklos pradžia. 1975‒1988 m. bendrovė buvo rekonstruojama ir modernizuojama. Kai kurie cechai buvo uždaryti, jų vietoje pastatyti nauji. 1996 m. bendrovė privatizuota.

1998 m. AB „Lifosa" rekonstravo amofoso cechą ir pradėjo gaminti vertingesnes trąšas ‒ diamonio fosfatą. Sieros rūgšties gamybos metu išsiskirianti technologinė šiluma pradėta naudoti Kėdainių miesto objektams apšildyti. 2000 m. rekonstruotas sieros rūgšties cechas, daugiau kaip 2 kartus padidinant jo našumą. Bendrovė tapo didžiausia sieros rūgšties gamintoja Europoje. 2001 m. pradėti gaminti pašariniai fosfatai. 2002 m. AB „Lifosa" kontrolinį akcijų paketą įsigijo tarptautinė kompanija „EuroChem", tiekianti pagrindines žaliavas.  

2010 m. investavusi daugiau kaip 90 mln. litų į naujų objektų statybą ir įrenginių įdiegimą, bendrovė sparčiai padidino gamybos apimtis. Įrengta nauja pašarinių fosfatų gamybos linija, kurioje galima pagaminti dvigubai daugiau produkto.

2013 m. AB „Lifosa“ pastatė ir padovanojo Kėdainių raj. savivaldybei daugiafunkcį sporto ir pramogų kompleksą Kėdainių areną. Komplekso statybos kainavo per 20 mln. litų.

2013 m. bendrovė minėjo savo veiklos 50 metų sukaktį. Parašyta ir išleista knyga „Patirtis yra aukso vertės… „, kurioje chronologine tvarka aprašyti svarbiausi įvykiai.

2014 m. sieros rūgšties ceche, pastatytas naujas kontaktinis aparatas. Tai leido padidinti SO2 konversijos (kontaktavimo) laipsnį nuo 99,7% iki 99,9%. 2017 m. pradėjo veikti tirpaus kristalinio monoamonio fosfato (MAP) gamybos cechas, kurio projektiniai gamybos pajėgumai 30 tūkstančių tonų produkcijos per metus.

2021 m. sausį fosforo trąšų gamykloje atidaryta 1 MW saulės energijos elektrinė.

Veikla 

Pagrindinė AB „Lifosa“ produkcija yra azoto-fosforo trąša – diamonio fosfatas (DAP). Bendrovė taip pat gamina tirpias kristalines monoamonio fosfato trąšas (MAP), aliuminio fluoridą (AlF3), monokalcio fosfatą (MCP), fosforo rūgštį ir techninę sieros rūgštį.

Bendrovėje veikia šie pagrindinės gamybos cechai:

 Sieros rūgšties cechas;
 Fosforo rūgšties cechas su monoamonio fosfato trąšų gamybos skyriumi;
 Amofoso cechas;
 Aliuminio fluorido cechas su monokalcio fosfatų gamybos skyriumi.

Šiuo metu apie 93 procentai visos parduodamos produkcijos yra eksportuojama. Produkcija kasmet eksportuojama į kone 50 pasaulio šalių, o per visą įmonės istoriją mūsų produkcija pasiekė daugiau nei 100 pasaulio šalių visuose žemynuose, išskyrus Australiją.

Taip pat AB „Lifosa“ gamina šilumos ir elektros energiją. Didžioji dalis pagamintos energijos yra suvartojama bendrovės reikmėms, likusi dalis energijos yra ir parduodama. AB „Lifosa“ pagaminta šiluma yra tiekiama Kėdainių miesto  šilumos poreikiams patenkinti. Šiuo metu, utilizuojant sieros rūgšties gamybos procese išsiskiriančią šilumą, iš viso įmonė Kėdainių miestui gali teikti apie 100 tūkst. MWh šilumos energijos arba pagaminti apie 250 mln. kWh elektros energijos.

Aplinkos apsauga 
AB „Lifosa" aplinkosauginė veikla vykdoma vadovaujantis šiuo metu Lietuvos Respublikoje galiojančių aplinkos apsaugos įstatymų ir kitų normatyvinių dokumentų reikalavimais. Kasmet didelė dalis investicinių lėšų skiriama naujų aplinkosauginių projektų įdiegimui, technologijų tobulinimui ir gamtinių išteklių racionaliam naudojimui.

Vadovybė 

AB „Lifosa“ generalinė direktorė – Regvita Ivanovienė

 Technikos direktorius – Tomas Janonis
 Finansų direktorė – Regvita Ivanovienė
 Gamybos direktorius – Darius Monkelis
 Pirkimų ir logistikos direktorius – Linas Kieras
 Gamybos techninio aptarnavimo direktorius – Evaldas Šerelis
 Darbų saugos ir aplinkos apsaugos direktorius – Kęstutis Brazauskas
 Personalo direktorė – Asta Švobienė

Įvertinimai 

 Lietuvos pramonininkų konfederacijos apdovanojimas „Sėkmingai dirbanti įmonė“ : 1999 m., 2004 m., 2005 m., 2007 m., 2008 m., 2010 m., 2012 m ir 2015 m.
 Lietuvos pramonininkų konfederacijos apdovanojimas „Lietuvos metų eksportuotojas“: 2004 m., 2005 m., 2007 m., 2010 m., 2011 m., 2012 m., 2013 m. ir 2016 m.
 Lietuvos pramonininkų konfederacijos apdovanojimas „Pasiekimai aplinkosaugoje“: 2005 m. ir 2008 m.
 LR finansų ministerijos apdovanojimas „Europos burės“: 2009 m. įteiktas apdovanojimas „Už ekologišką požiūrį“.
 „Nacionalinis atsakingo verslo apdovanojimas“: „Metų bendruomeniškiausia įmonė – 2010“, „Metų bendruomeniškiausia įmonė – 2013“, „Metų bendruomenė – 2013“, „Socialiai atsakinga įmonė – 2013“.
 Lietuvos pramonininkų konfederacijos apdovanojimas „Metų gaminys“. AB „Lifosa“ gaminama produkcija apdovanota du kartus. 1999 metais aukso medaliu įvertintas bendrovėje gaminamas diamonio fosfatas. 2005 metais konkurse „Metų gaminys“ aukso medaliu įvertintas Monokalcio fosfatas.
 Asociacijos „Investuotojų forumas“ apdovanojimas „Metų investuotojas“: 2012 m.
 Dienraščio „Verslo žinios“ organizuojamo konkurso „Efektyviausia įmonė“ apdovanojimas: 2012 m.

Šaltiniai

Nuorodos 
 Oficialus „Lifosa“ tinklalapis

Lietuvos chemijos pramonės įmonės
Kėdainiai